Papersnake/gushiwen huggingface dataset:
题清源寺（即王右丞故宅）
耿湋（唐代）

儒墨兼宗道，云泉隐旧庐。
孟城今寂寞，辋水自纡馀。
内学销多累，西林易故居。
深房春竹老，细雨夜钟疏。
陈迹留金地，遗文在石渠。
不知登座客，谁得蔡邕书。
满江红
黄机（宋代）

万灶貔貅，便直欲、扫清关洛。长淮路、夜亭警燧，晓营吹角。绿鬓将军思饮马，黄头奴子惊闻鹤。想中原、父老已心知，今非昨。
狂鲵剪，于菟缚。单于命，春冰薄。政人人自勇，翘关还槊。旗帜倚风飞电影，戈铤射月明霜锷。且莫令、榆柳塞门秋，悲摇落。
使者为妖祠诗诗
佚名（魏晋）

楚九州渚。吴九州都。扬州士。作天子。四世治。太平始。
月夜李东园诸子过宿马山赋得身閒数得上方眠
成鹫（清代）

物外身閒几个能，入山居士住山僧。孤衾独抱来何暮，短榻高山下未曾。

古月照残尘外梦，新虫吟破壁閒灯。殷勤报语侵晨客，莫把浮云换曲肱。
爱雪歌
范成大（宋代）

平生爱雪如子猷，江湖乘兴常泛舟。
长篙斫冰阴火迸，玉板破碎凝不流。
淙琤大响出船底，两舷戛击锵鸣球。
棹夫披蓑舞白凤，滩子挽繂拖素虯。
四开篷窗爱清供，风卷花絮飞来稠。
飘飘著衣宝唾住，片片入酒春酥浮。
醉中榜入玉烟去，耳热不管寒飕飕。
大千空蒙到何许？日暮未肯回船头。
夜深冻合随处泊，歌呼达晓鱼龙愁。
明朝掬雪颒且漱，挥毫落纸云烟遒。
新诗往往成故事，至今句法留沧洲。
推迁华年弦柱换，俯仰归鬓塘蒲秋。
晓衾闻雪亦健起，径欲一棹追昔游。
毡衫胖肛束浑脱，絮帽匼匝蒙兜鍪。
十步出门九步坐，儿女遮说相苛留。
谓言此是少年事，岁晚户牖当绸缪。
万景无穷鼎鼎至，百年有限垂垂休。
梦随落雁堕沙嘴，愁对饥鸱蹲瓦沟。
重寻胜践可复许，且挹清寒揩病眸。
须臾未遽妨性命，呼童尽卷风帘钩。
小园秋夕
刘筠（宋代）

枳落莎渠急夜虫，翛然平子四愁中。
栗林忽感雕陵鹊，云表初过代岭鸿。
阮籍卧惟疏銮月，马融横笛远含风。
郎潜吏隐前贤事，犹胜杨岐泣断蓬。
蝶恋花
廖行之（宋代）

吾母慈祥膺上寿。福庇吾家，近世真希有。丘嫂今年逾六九。康宁可嗣吾慈母。
我愿慈闱多福厚。更祝遐龄，与母齐长久。鸾诰联翩双命妇。华堂千岁长生酒。
伤歌行四首
黄庭坚（宋代）

孟氏至诚通竹笋，姜诗纯孝感渊鱼。
古人常欲养志意，君子不唯全发肤。
有妹言归奉箕帚，仰谁出力助葭莩。
等闲亲鬓贫中白，自悔从来色养疏。
偈颂一百一十七首
释绍昙（宋代）

半夜逾场面，六年栖雪。
饿得肠枯，冻得骨折。
那更见明星，两眼添重屑。
后代儿孙苦证羊，一年一度争饶舌。
正法眼藏，宜乎向这瞎驴边灭。
铁堂峡
杜甫（唐代）

山风吹游子，缥缈乘险绝。峡形藏堂隍，壁色立积铁。
径摩穹苍藏，石与厚地裂。修纤无垠竹，嵌空太始雪。
威迟哀壑底，徒旅惨不悦。水寒长冰横，我马骨正折。
生涯抵弧矢，盗贼殊未灭。飘蓬逾三年，回首肝肺热。
秋景 于今九日
刘辰翁（宋代）

九日各堪爱，西风岁岁深。长因思往事，忽已至于今。

不谓秋将晚，几如老见侵。篱边成独往，天际起轻阴。

此会知谁健，明朝肯重寻。山高休更上，别自有伤心。
句
沈端节（宋代）

读书浑不问家事，得酒但知看延友生。
十二月二十四日雪盖予三年于淮才见此耳时东
方岳（宋代）

淝水风声欲破苻，文城雪意趁禽吴。
诗筒拟醉玉跳脱，捷羽已飞金仆姑。
剡曲但能乘兴逸，灞桥仅不负诗癯。
那知莫俯文书外，更解飞琼打阵图。
题张资政汝川图九首 其七 怀贤庵
汪藻（宋代）

履綦行处日苍苔，鞶帨深藏月一开。已办此身同法喜，不应临感更难裁。
食蟹
韩驹（宋代）

海上奇烹不计钱，枉教陋质上金槃。馋涎不避吴侬笑，香稻兼偿楚客餐。

寄远定须宜酒债，尝新犹喜及霜寒。先生便腹唯思睡，不用殷勤破小团。
春草
王圭（唐代）

和烟和雨碧萋萋，岁岁长亭照客衣。春风陌上轮蹄满，莫问王孙归不归。
习嬾自咎
陆游（宋代）

习嬾多遗事，时能害睡眠。
獾骄残竹笋，鼠横啮床毡。
猧子巡篱落，狸奴护简编。
人间有俊物，求买敢论钱。
属疾
韩琦（宋代）

邪气潜攻隙，弥旬因伏床。恶寒知肉缓，难睡觉更长。

谩讲添年药，终无应病方。几时辞厚禄，心泰百忧忘。
题金山寺
许棠（唐代）

四面波涛匝，中楼日月邻。上穷如出世，下瞷忽惊神。

刹碍长空鸟，船通外国人。房房皆叠石，风扫永无尘。
先世藏减笔尽马甚精妙因乱失之追悼赋比
汪炎昶（宋代）

无韩妙笔见无由，一马长鸣塞草秋。
败素烟昏谁解惜，监车独自困骅骝。
送张王臣
赵蕃（宋代）

邂逅高标识，漂流仁里依。
君为鄂渚去，我亦鼎州归。
风月情何已，江湖便苦稀。
政嗟书莫数，忽喜麈重挥。
论事多惊俗，谈诗每造微。
方能以文会，遽复揽征衣。
常伯麒麟像，词垣鸑鷟飞。
官今况京秩，名且达天扉。
天马当云路，沙鸥合钓矶。
无庸问车笠，要不负覉鞿。
夏日园亭七首 其二
郑学醇（明代）

溶溶新绿满池塘，红藕花深属玉藏。蓦地赤游忽惊散，空馀烟水半斜阳。
新秦送人东归
张咏（宋代）

郡斋空古塞垣西，才喜相逢又解携。
若值山东豪侠问，嵇生慵更作书题。
丁巳正月五日
舒邦佐（宋代）

春滞犹为腊，年移已换正。
节从忙里过，愁向病边生。
小雨止还作，虚窗暗又明。
时光与心事，无一可娱情。
题王处士郊居
白居易（唐代）

半依云渚半依山，爱此令人不欲还。负郭田园九八顷，

向阳茅屋两三间。寒松纵老风标在，野鹤虽饥饮啄闲。

一卧江村来早晚，著书盈帙鬓毛斑。
醉起
吴锡畴（宋代）

水宿篙师报歇程，维舟聊此问旗亭。
醉来顿觉乡愁失，苦被霜风吹又醒。
秋风叹四首 其二
吴潜（宋代）

谁将讼风伯，谓天惩雨师。天阍几万里，聩聩安得知。
送徐终秘校罢泾尉而归
梅尧臣（宋代）

去年茶熟君得补，今来茶熟君已去。
心曾不计茶有无，隼在高风自腾翥。
昨日我送吴侯归，未忍重临离别处。
不若群公怜祢衡，相逐纵横唯柳絮。
菊花十二首
史铸（宋代）

不真盛时随从卉，幽姿高韵独萧然。
别开小径连松路，常爱陶潜远世缘。
太白楼
文天祥（宋代）

高城蘸云根，聊可慰心迹。
长风万里来，如对骑鲸客。
监州好事者，树此楼与石。
隆鼻号金仙，更长漫嗟惜。
感寓 其四十七
朱诚泳（明代）

茫茫天地间，而理固有常。云胡当世人，行险恣猖狂。

周行舍不由，捷径恣翱翔。法言乃不道，群居肆荒唐。

啖葛诳天下，饮鸩欺四方。指鹿乃言马，问牛翻问羊。

阴邪莫能测，诡异何可当。勿云不吾察，天理恒日章。

吁嗟君子儒，灵台自开张。作事贵昭著，宁惭天日光。
余邦英惠小山新芽作小诗三首以谢
陆游（宋代）

家园破社得鹰爪，舌本初参便到眉。
忽喜云腴来建苑，坐令渴肺生华滋。
次韵吴僧魁一山十绝
方回（元代）

隋朝桧下访仙真，五十年前夜榻身。
至道宫前天目顶，羡公去作卧云人。
伤春曲示章雨琴二首 其二
曹家达（清代）

吴娘劝酒白纻歌，行人道上唤奈何。江南柳花白如雪，东风乱落金叵罗。

鞭丝催送白日谢，欢乐易竭哀情多。劝君停杯莫太息，他日相过暂相忆。
宿简寂观
袁陟（宋代）

名山崇秘祠，终夜得清赏。
真气溢空浮，流泉随砌响。
林峦片月散，殿阁高风行。
天际斗杓直，庭中盘石横。
逸人今何之，故岭不改秀。
白鹤唳松梢，青灯覢岩窦。
怳追汗漫驾，深悟逍遥言。
四顾群动寂，冥心归灏元。
黄薜山
许当（宋代）

闽奥饶异山，峨峨此称奇。
青崖蔚高林，朝日常蔽亏。
上士访幽趣，结爱忘返期。
所以葵藿心，江淹寄遐思。
书实上人房（一作送晏上人，一作寄林禅师）
周贺（唐代）

绝顶言无伴，长怀剃发师。禅中灯落烬，讲次柏生枝。

沙井泉澄疾，秋钟韵尽迟。里闾还受请，空有向南期。
满江红 其六 苏公堤苏东坡
吴藻（清代）

管领湖山，天付与、仙人玉局。能会到、传神西子，嫣然眉目。

终古高风怀吏隐，前身明月寻僧屋。遍长堤、杨柳属苏家，垂垂绿。

三两处，轩窗拓。千万首，诗篇足。记年时放鸽，絮花扑扑。

雨湿翠翘云舫女，凉生金缕瑶台曲。试参寥、泉水碧无痕，茶香熟。
重过惠泉
陈淳祖（宋代）

何事笑痴儿，看山秋正宜。
三年三到寺，一度一题诗。
蜗篆避书壁，松钗落砚池。
夜寒砧杵动，归思鬓先和。
歙县岁寒堂
苏辙（宋代）

槛外甘堂锦绣屏，长松何者擅亭名。
浮花过眼无多日，劲节凌寒尽此生。
暗长茯苓根自大，旋收金粉气尤清。
长官不用求琴谱，但听风吹作弄声。
金华圣者赞
释师范（宋代）

饱啖猪头肉，长斋不吃素。莫言滋味别，要且少盐醋。

吽吽，大有著你处。
别王彻
高适（唐代）

归客自南楚，怅然思北林。萧条秋风暮，回首江淮深。

留君终日欢，或为梁父吟。时辈想鹏举，他人嗟陆沉。

载酒登平台，赠君千里心。浮云暗长路，落日有归禽。

离别未足悲，辛勤当自任。吾知十年后，季子多黄金。
青霞君有陨珠之痛赋此慰之
邓云霄（明代）

悲君心绪乱如麻，泪洒西河两鬓华。流浪死生浑是梦，蘧庐天地属谁家？

破愁全藉杯中物，割爱休寻镜里花。烦恼何方能解脱？且将空相看恒沙。
减字木兰花·银筝旋品
苏轼（宋代）

银筝旋品。不用缠头千尺锦。妙思如泉。一洗闲愁十五年。
为公思止。起舞属公公莫起。风里银山。摆撼鱼龙我自闲。
次韵景文会朱充仁大夫魏敏中朝奉于望湖楼长句
释道潜（宋代）

高楼冠浮云，下瞰百顷湖。清漪照两岸，秀色含菰蒲。

骚人富笔力，领略惊须臾。短长随万象，肯议鹤与凫。

二客各英妙，温温古为徒。从公文字饮，所乐非歌呼。

酒酣挹诸山，高下如迎趋。篮舆复迤逦，远访飞来孤。

炎蒸近亭午，天地如大炉。石泉饮吾庐，快意犹过屠。

松门彻九里，始见灵山隅。佳名自开皇，籍甚闻中区。

幽芳不时艳，地胜乃滋濡。招提数四海，雄观宜且无。

归途憩寿星，寒碧森万株。萧骚聒众响，孰辨笙与竽。

抬眸瞩新榜，蔚蔚气自殊。将军恋清绝，劝客颓玉壶。

道人烹露芽，满盏浮云腴。傥无方外姿，未可同此娱。
九日寄何舍人仲默
李梦阳（明代）

九日无朋花自开，登楼独酌当登台。孤城落木天边下，万里浮云江上来。

但遣清尊常不负，从教白发暗相催。梁南楚北无消息，塞雁风高首重回。
上安晚郑丞相为免坟地
释广闻（宋代）

黄檗山中话裴相，独龙冈上忆舒王。相公留得溪边寺，千古佳名在郑乡。
送何县令赴东莞
蔡汝楠（明代）

何君标格冠衡阳，官应星辰近拜郎。
衣锦暂还湘水曲，腰□言赴粤人乡。
蒌藤接室公庭静，茉莉编篱别院香。
一片冰心向南海，谁知岭表是炎方。
清平乐 西野内翰奉使寄示佳篇累幅，三韩山
刘敏中（元代）

吟之乐，而忘其涉之劳，固群子之所尚也。披赏之余，辄敢用清平乐韵少答雅贶，且以奉旋旆一笑云云窗月户。水秀山奇处。画里二三千里路。一步哦诗一住。诗中却也思家。寄来满纸烟霞。办了皇华事业，做成冷淡生涯。
奉和圣制赐诸州刺史应制以题坐右
张说（唐代）

文明遍禹迹，鳏寡达尧心。正在亲人守，能令王泽深。

朝廷多秀士，熔炼比精金。犀节同分命，熊轩各外临。

圣主赋新诗，穆若听薰琴。先言教为本，次言则是钦。

三时农不夺，午夜犬无侵。愿使天宇内，品物遂浮沉。

寄情群飞鹤，千里一扬音。共蹑华胥梦，龚黄安足寻。
过金山寺
空海（唐代）

古貌满堂尘暗色，新华落地鸟繁声。经行观礼自心感，一雨僧人不显名。
依韵奉和司徒侍中重九会安正堂二首
强至（宋代）

萸杯引满宴公堂，病客偏容泛浅觞。
为爱菊花惊晚节，不羞蓬鬓插秋香。
众宾谈笑谁倾座，上相风骚独擅场。
来岁凤池吟此日，夔龙高会耀辞铓。
重阳日醉中戏集子美句遣兴 其二
李纲（宋代）

篱边老却陶潜菊，开花无数黄金钱。且看欲尽花经眼，饮如长金吸百川。

只今漂泊干戈际，方外酒徒稀醉眠。腐儒衰晚谬通籍，杜曲幸有桑麻田。

故畦遗穗已荡尽，中原君臣豺虎边。安得务农息战斗，武陵欲问桃花源。
初夏即事十二解 其四
杨万里（宋代）

从教节序暗相催，历日尘生懒看来。却是石榴知立夏，年年此日一花开。
寓学芝山
彭汝砺（宋代）

鲸鹏未得遂南飞，翻学鹪鹩寄一枝。翠石碧泉无尽处，冷蛩鸣雁不胜悲。

驱除穷困知何计，收拾功名竟几时。穹昊不言难遽问，性情无奈祇吟诗。
晓发牛山驿
耶律铸（宋代）

山灵护野烟霞静，风伯清尘草树香。鹤背酒仙和醉梦，不知延入五云乡。
寄屠仪部长卿先生四首 其二
欧必元（明代）

濯濯芙蓉花，茸茸菉葹草。朔朔扬秋风，零零凋谢蚤。

亭亭山上松，累累几盈抱。孤生感雪霜，盘郁恒自保。

下撼虬龙姿，千秋以终老。
七夕织女歌
方一夔（宋代）

牛郎咫尺隔天河，鹊桥散后离恨多。今夕不知复何夕，遥看新月横金波。

抛梭掷纴愁零乱，彩凤飘飘度霄汉。重来指点昔游处，香奁宝箧虫丝满。

一年一度承君颜，相别相逢比梦间。旧愁未了新愁起，已见红日衔青山。

当初谩道仙家别，日远月长不见接。不似人间夫与妻，百岁光阴长会合。
贤者之孝二百四十首·雷绍
林同（宋代）

行莫大於孝，其如违养何。
只消一句子，安用读书多。
颂古六十二首 其四十七
释清远（宋代）

万象之中独露身，一回相见一回嗔。东西南北吾皇化，莫向江头苦问津。
送长陵清辨师归宁
梅尧臣（宋代）

山房古柏暗，近在汉陵边。
天供不为乐，母心常所悬。
朝途发根冷，暮野鸟行先。
子道岂殊众，谁云绝世缘。
舞曲歌辞。冬白纻歌
元稹（唐代）

吴宫夜长宫漏款，帘幕四垂灯焰暖。西施自舞王自管，

雪纻翻翻鹤翎散，促节牵繁舞腰懒。舞腰懒，王罢饮，

盖覆西施凤花锦，身作匡床臂为枕。朝佩摐摐王晏寝，

酒醒阍报门无事。子胥死后言为讳，近王之臣谕王意。

共笑越王穷惴惴，夜夜抱冰寒不睡。
乙酉夏日言怀示儿
庄德芬（清代）

我志在立孤，十载勤怵惕。凌兢雪夜镫，黾勉灰中荻。

穷年抱遗编，孜孜累微绩。何为运海鹏，忽作退风鹢。

霜蹄惊一蹶，悲鸣仍伏枥。一蹶奚足忧，养锐期克敌。

先哲有高衢，驰驱任凌轹。朝华与夕秀，芬芳供采摘。

纫兰带江蓠，琼枝光的皪。性行既修饬，文章丽翚翟。

何难九千仞，翱翔俯云霓。
春晚
张弋（宋代）

万事吾今飞絮轻，此身如燕又巢成。
暗思庾信家边竹，绿箨新添有几茎。
涧上 其一
韩淲（宋代）

久晴何地不尘沙，崦霭清深只数家。横著短桥篱落外，一沟秋水浸槐花。
和范舍人书怀
陆游（宋代）

岁月如奔不可遮，即今杨柳已藏鸦。
客中常欠尊中酒，马上时看檐上花。
末路凄凉老巴蜀，少年豪举动京华。
天魔久矣先成佛，多病维摩尚在家。
笃志斋前新竹
陈杰（宋代）

晕消旧习风前箨，怒长新功雨后竿。
头角崭然真小友，雪霜岁晚更相观。
春日田园杂兴
感兴吟（宋代）

儿结蓑衣妇浣纱，暖风疏雨趱桑麻。金桃接种连花蕊，紫竹移根带笋芽。

椎鼓踏歌朝祭社，卖薪挑菜晚回家。前村犬吠无他事，不是搜盐定榷茶。
书怀二首 其二
林希逸（宋代）

人间逆境似难堪，涉历崎㠊我熟谙。早已知非如伯玉，误令入闹为图南。

二娘子酒何妨醉，小厮儿禅只默参。试问先生缘底乐，坐观寒月照秋潭。
颂古三十一首 其十八
释玿（宋代）

投子投子，机轮无阻。要吞即吞，要吐即吐。若还殢齿粘牙，争得超今迈古。
句
宋祁（宋代）

谢病归装能办未，葛洪丹灶景山铛。
祷富沙
华岳（宋代）

十年踪迹淖泥沙，为炷灵香祷富沙。
万里无由诣霜阙，一书聊欲为星槎。
解骖许我来齐晏，释缚从君问左车。
他日横飞上麟阁，行祠当为建京华。
送蒋和父赴代州教授
彭汝砺（宋代）

十年场屋饱声名，落笔从容一坐倾。馀泽未能沾万物，绪言聊复启诸生。

青衫簿领当时态，白首诗书足义荣。得失已知君不恤，春风谈笑入边城。
将入罗浮书南枝堂壁
薛始亨（明代）

江天露下忆清都，浊世飘零酒一壶。心似暮花逢处谢，影同秋月入宵孤。

云林鹤警三洲枕，石室龙耕九节蒲。风佩珊珊从此去，铁桥高揖列仙儒。
偈颂一百零九首
释可湘（宋代）

了了无言，蓦胸一拳。
蜃江水急，不许泊船。
幽居
赵蕃（宋代）

窗前亦何有，有槐俨而长。
植之自谁欤，花开几经黄。
那知窗中人，不作昔日忙。
但恋六月荫，超然傲羲皇。
万年妙莲阁
蒋之奇（宋代）

佛陇遗芳鲜俪踪，王张三观揭禅丛。圆明珠系衣襦里，净妙莲生湿淤中。

再现石桥真法界，重兴银地旧家风。未应赋述誇孙绰，序倡称扬复有公。
商山路驿桐树，昔与微之前后题名处
白居易（唐代）

与君前后多迁谪，五度经过此路隅。

笑问中庭老桐树，这回归去免来无。
辽宫词 其二
赵士哲（清代）

八月巫闾草半枯，绣帘霜重一镫孤。人生失意无南北，笑卷琵琶出塞图。
曾宏甫见过因问讯鞓红花则云已落矣惊呼之馀
曾几（宋代）

茶山老子竟成痴，谩说寻芳去不迟。
浪蕊飘残犹自可，名花落尽不曾知。
遣兴
蔡襄（宋代）

苦竹生笋四五寸，樱桃开花千万枝。
空蒙野色当楼处，寂寞春寒带雨时。
已放清歌逐瑶管，旋篘新酿行金巵。
衰翁酩酊自为乐，举鞭不问并州儿。
二月十四日发潮后作
赵蕃（宋代）

归路今无几，春风半已经。
潮回知岸远，雪积见山青。
问欲从渔父，明当访客星。
未须伤逼仄，那敢怨飘零。
次韵酬王元衷郎中兼简夷仲学士
廖刚（宋代）

万里端尘鞅，栖息宁重论。相逢一笑乐，妙语如春温。

谓我鬓颜好，包巾已霜根。问我田舍何，抱瓮犹欠园。

跳丸转光景，岁月逝水奔。岂无究竟法，汗漫要穷源。

柴桑公阙里，此意今故存。谁云王谢家，流风但清言。

并游芸閤英，词辨江涛翻。久不一见之，清思濯襟烦。

青冥双凤举，愧欲欺山樊。勉哉适其时，云尽天无痕。
偈颂四十一首
释普宁（宋代）

释迦不出世，四十九年说。
祖师不西来，少林有妙诀。
奠谒王荆公坟三首 其二
郭祥正（宋代）

大手曾将元鼎调，龙沉鹤去事寥寥。寺楼早晚传钟响，坟草春回雪半消。
拟曹植赠白马王彪 其三
林龙起（明代）

飞萤入苑中，念之心为悸。玉树本同根，奈何各异地。

鬼蜮诗人本，在余焉由□。避之未易言，七月始还辕。

秋风满洛水，白露湿高原。百年无多日，倏忽如云奔。

玉体王自爱，其他可勿论。北望时翘首，何时收泪痕。
戊辰闰正月书怀
释行海（宋代）

茅屋风光总入诗，今年何事燕归迟。
繁花犹未竞春色，百舌最先啼晓枝。
深导竹渠防雨涨，密扶花架恐风欹。
人生三万六千日，莫负芳菲少壮时。
癸未生日书于本堂
陈著（宋代）

与云俱卷十年强，百短难医独命长。
自有青天看晚节，不将白发换时妆。
田园活计雨声好，湖海醒心山气香。
得一日閒胜一岁，老来免得别思量。
酬
孔平仲（宋代）

屡得真珠玉，天葩兰麝香。书灯心最苦，坐石胆应凉。

松桂枝柯老，蛟龙骨骼长。急追无及已，请附子馀光。
妇女之孝二十首 其十八 郑义宗妻
林同（宋代）

抵死侍姑侧，宁知有妾身。若怀白刃顾，尚得谓之人。
忆梅
陆游（宋代）

护惜常愁满树开，况无一片在苍苔。
眼高嬾为凡花醉，肠断惊苍暮角哀。
写向素绡时拂拭，移来幽圃自栽培。
论心竟是明年事，输与酴醾在酒杯。
丑奴儿
黄机（宋代）

绮窗拨断琵琶索，一一相思。一一相思。无限柔情说似谁。

银钩欲写回文曲，泪满乌丝。泪满乌丝。薄幸知他知不知。
小舟过御园
陆游（宋代）

水殿西头起砌台，绿杨闹处杏花开。
箫韶本与人同乐，羽卫才闻岁一来。
鷁首波生涵藻荇，金铺雨後上莓苔。
远臣侍宴应无日，目断尧云到晚回。
有感
洪咨夔（宋代）

一蝗东方来，孕子九十九。
未出婪酣肚，已办馋{左饣右崇}婪。
漫天自成幕，扫地不用帚。
一朝霜风寒，何处弄百丑。
琴窗夜雪
陈杰（宋代）

寒更洞书幌，几上明素弦。
满意宇宙曙，霏霏正漫天。
疾幸诗
阳固（魏晋）

彼谄谀兮，人之蠹兮。刺促昔粟，罔顾耻辱。以求媚兮，邪干侧入。

如恐弗及，以自容兮。志行偏小，好习不道。朝挟其车，夕承其舆。

或骑或徒，载奔载趋。或言或笑，曲事亲要。正路不由，邪径是蹈。

不识大猷，不知话言。其朋其党，其徒实繁。有诡其行，有佞其音。

籧篨戚施，邪媚是钦。既谗且姤，以逞其心。是信是任，乱是以多。

其始不慎，末如之何。习习宰嚭，营营无极。梁丘寡智，王鲋浅识。

伊戾息夫，异世同力。江充赵高，甘言似直。竖刁上官，擅生羽翼。

乃如之人，僣爽其德。岂徒丧邦，又亦覆国。嗟尔中下，其亲其昵。

不谓其非，不觉其失。好之有年，宠之有日。我思古人，心焉若疾。

百凡君子，宜其慎矣。覆车其鉴，近可信矣。言既备矣，事既至矣。

反是不思，维尘及矣。
次韵和吴侍郎和冲卿寄来诗二首
宋庠（宋代）

解郡西归疾有痊，洛台分籍养高贤。
逍遥莫道无推重，云外传呼拜表天。
送僧
释如净（宋代）

生逼猢狲坐铁砧，一槌天地尽崩沈。
横来竖去呵呵笑，喫饭噇眠迈古今。
送刁总赴句容簿
胡宿（宋代）

佳邑控江湄，春来赴牒归。波平双桨渡，日上乱莺飞。

狎野晨耕早，蹊田昼讼稀。县图标地肺，家巷接乌衣。

沼静窥珍羽，楼閒数翠微。山香蒸䭀熟，溪蕊摘莼肥。

有客怀金社，因君拂玉徽。嵩云南去远，犹向柳依依。
春日杂诗
柯劭慧（清代）

仲春多清和，喜逢新雨后。驾言出行游，徘徊顾我囿。

缟李被素锦，夭桃著丹绣。交交仓庚鸣，青青垄麦秀。

谷晨亮可欢，客怀难为候。理来物非昔，感往情如旧。

空怀淇颍心，徒羡松乔寿。此志未云就，俯仰终宇宙。

焉得鲁阳戈，勿使曦娥骤。神仙非力求，富贵自天授。

不如秉烛游，聊以慰昏昼。
何尹宅牡丹 其二
胡奎（元代）

牡丹花开蝴蝶飞，牡丹花落蝴蝶稀。河阳无数旧桃李，可恨看花人不归。
剡笺送任叔实
戴表元（宋代）

剡溪春水碧鳞鳞，剡水野藤如乱云。
剡人伐藤就溪洗，匠出素笺黄土纹。
大特敷腴便竿牍，小笺轻盈日千束。
我昔少年贪著纂，累笥连箱输不足。
年来弃置百事休，引腕就书如畏囚。
有时得笺不自爱，杜曲蛮歌相献酬。
世人贵贱随人好，西家弃物东家宝。
退笔成山何足道，为我攻修太玄草。
奉和鲁望齐梁怨别次韵
皮日休（唐代）

芙蓉泣恨红铅落，一朵别时烟似幕。

鸳鸯刚解恼离心，夜夜飞来棹边泊。
临江九日
岑澄（清代）

老逢佳节兴先阑，牢落江干怅掩关。异地见花惊白发，故人游屐自青山。

天当南诏霜偏早，秋满东篱客未还。两度不归吾亦得，料应无处可跻攀。
临江仙·峭壁参差十二峰
牛希济（五代）

峭壁参差十二峰，冷烟寒树重重。瑶姬宫殿是仙踪。金炉珠帐，重霭昼偏浓。
一自楚王惊梦断，人间无路相逢。至今云雨带愁容，月斜江上，征棹动晨钟。
赠萧守
吴芾（宋代）

一代簪绅仰老成，天生贤德佐升平。
庆传八叶源流无，气廪三秋表里清。
蚤戴豸冠居宪府，旋持荷橐直承明。
只今名德如公少，宁久淹留海上城。
读载甫遗诗有感
李宗瀛（清代）

近水烟茨压架藤，梦中元伯见来曾。记同诗卷联樊杜，未有文章序宛陵。

千首当年轻万户，一编残夜对孤镫。尘栖弱草匆匆甚，便到名山骨已冰。
晓出城东
陆游（宋代）

渺渺长江下估船，亭亭孤塔隐苍烟。
不堪异县萧条地，更遇初苍惨澹天。
巾褐已成归有约，箪瓢未足去无缘。
包羞强索侏儒米，豪举何人记少年？
己卯十月一日至燕越五日罹狴犴有感而赋
文天祥（宋代）

环堵尘如屋，累然一故吾。
解衣烘稚虱，匀鏁救残须。
坐处心如忘，吟馀眼已枯。
不应留滞久，何日裹籧篨。
直𨽻总督方观承奏报河间一带得雨因成口号
弘历（清代）

畿南今日喜音来，好雨均沾郁抱开。奏牍频翻难下笔，恐防从此讳言灾。
梅花集句 其一九四
李龏（金朝）

一点白如雪，玄机未易窥。岁华摇落尽，空把月中枝。
蟋蟀鸣
张思宪（清代）

蟋蟀晚秋鸣，风声搅雨声。蕉窗镫一点，莲漏夜三更。

远道思何著，惊人梦不成。苦吟空四壁，赖尔助凄清。
积雪
黄裳（宋代）

能积又能亡，时高又时低。圭璧随所寓，陵谷岂可齐。

夷坦掩曲径，勿使狐生疑。光明破宿霭，勿使鸡求栖。

在腊方得时，此意非尔知。知我为馀寒，不知为繁禧。
秋来益觉顽健时一出游意中甚适杂赋五字十首 其七
陆游（宋代）

穷阨非由命，从来作计疏。妄营资鬼笑，多爱夺狐书。

何事能陶写，惟当尽破除。霜晴宜著屐，不敢笑无驴。
次韵子瞻和渊明饮酒二十首 其十三
苏辙（宋代）

天厨酿冰池，摇振畏出境。年衰杂羸病，一釂百不醒。

鸾台异诸杂，有政非簿领。颓然虽无谪，因谢出囊颖。

回首愧周行，群英粲彪炳。
【中吕】满庭芳_春暮韶光几
张可久（元代）

春暮
韶光几分，红飘恨雨，绿染愁云。粉痕吹上何郎鬓，买不住东村。梨花下香风玉樽，松株外落日金盆。消磨尽寻芳故人，莺燕自争春。
题小小蓬莱
兰花旋买，灵芝未采，藕叶初裁。壶中天地春常在，画苑琴台。望弱水涌茫茫大海，号幽居日小小蓬莱。柴门外，虽无俗客，童子且休开。
樊氏素云
樱桃口脂，提导雅号，索我新词。梨花梦里同心事，雪比芳姿。迎皓月玲珑玉枝，结舟差香婀娜琼芝。题卿字，光生茧纸，头上黑雨催诗。
效古意一首与王逊之秀才谢答诲言兼致别意
倪岳（明代）

故人北方来，赠我锦绣段。缭绕芝兰光，蕤葳华采烂。

岂独佩服佳，亦足奉娱玩。我欲裁为裳，衣冠并煇焕。

踟蹰下刀尺，割裂畏讥弹。藉以紫云绡，置之青玉案。

珍重不敢狎，日夕起深惮。感此无以报，执别倚增叹。

高情托金石，雅谊薄云汉。所以十年心，不假一词赞。

征车难久留，抟沙聚而散。忠告日已疏，丛责讵能逭。

及时期努力，敢以污清贯。临岐意无穷，引领令人惋。
哭东莱吕先生
孙应时（宋代）

蟠际函三极，精微破一毫。
百川沧海受，五岳众山高。
退吒初何有，声名肯自豪。
谁人伤日月，用力尔徒劳。
侍袁太夫人夜弈
蒋季锡（清代）

小院梧桐月满时，夜凉无事试敲棋。妇姑原有相传谱，莫怪今宵下子迟。
送尤文度赴贵州参议兼寄武昌故旧
杨士奇（明代）

三十年前江汉上，清风潇洒共襟期。折兰閒咏离骚赋，看竹频过孝感祠。

已幸两京重论旧，何堪万里又分岐。故人相遇应相问，为道非才负圣时。
感皇恩·雀跃拊髀行
姬翼（元代）

雀跃拊髀行，推门放杖。齿缺支离未偎傍。屠牛牧马，画个葫芦离样。涉程途圣智、生迷惘。不识不知，如何趣向。狂屈才言又还忘。百般呈似，种种施为俱妄。要承当的的、天真相。
诏狱结后书情敬呈王龙池二府兼致谢意
卢楠（明代）

蓬莱出海底，金银楼阙浮空烟。蓬莱仙人与我语，授之赤明玉蓬瑶华篇。

长跪读玉蓬，五内发金莲。欲持紫脑诀，常从上清仙。

上清一去无穷已，回飙吹落长河汜。晚将辞赋上燕京，遂使明时笑巴里。

北阙风云不可期，归来小卧青山垂。奇峰秀壑常相随，千岩度尽松风吹。

冯高把酒叫明月，桂魄蟾影皆参差。醉寻刘伶颂，醒咏阮公诗。

泰山雷霆何足有，渌水洪波可戏之。烈烈云间鹘，翛翛蓬下鴳。

何意见相猜，罹此血吻患。羽毛洒平芜，骨肉不敢盼。

圜墙一去几时回，桃花坐见十三开。青春忆月秦人洞，白日呼霜夏后台。

我欲乘风震天鼓，前摛脩蛇后猰㺄。九江涛涌未是哀，太行输摧不言苦。

东海陆公真神明，决垣掊锁㔃长缨。古泉杨马连章八，制可始放南山耕。

生来感此国士遇，何限千秋万古情。入门一笑复何有，女会缝裳妻白首。

灶下尺薪贵于玉，盘中粒粟皆琼玖。惟有床头剑锋在，夜夜精光射牛斗。

射牛斗，待张华，神物讵肯终泥沙。不然飞入延平津，今者蛟龙昔镆铘。

镆铘蛟龙孰可判，明公义气通霄汉。尔时我为入幕宾，赠之岂惟青玉案。

霞杯绮食饱我心，至今侧身倚增叹。东风袅袅沙草春，卫河绿水波龙鳞。

欲将轻棹寻仙馆，其柰杨花满河濒。杨花不可乱，河濒不可极。

待余摄衣起舞龙门前，坐客满堂惊太息。
蓝溪夜坐
张乔（唐代）

蓝水警尘梦，夜吟开草堂。月临山霭薄，松滴露花香。

诗外真风远，人间静兴长。明朝访禅侣，更上翠微房。
续琴操哀江南 我赴蓟门四之一
谢翱（宋代）

我赴蓟门，我心何苦。我本南人，我行北土。视彼翼轸，客星光光。

自陪辇毂，久涉戎行。靡岁不战，何兵不溃。偷生有戚，就死无罪。

莽莽黄沙，依依翠华。我皇何在，忍恤我家。
逍遥咏 其十三
赵炅（宋代）

矿鍊真金色，菩提道果成。仙人持忍辱，胥国福众生。

教法堪依信，勤修猛要精。若能功行满，故是达三清。
蛟蟠堤
胡奎（元代）

长堤蟠翠蛟，鳞甲欲飞动。岂同樗散材，会待明堂用。
挽大资节使史国公三首
李曾伯（宋代）

德齿明时冠，诗书正派深。
修名在原隰，雅志已山林。
眼历四朝事，神交千圣心。
老成天不憗，大雅有遗音。
广州朱提举以欧桢白虞部书及诗至却寄
王世贞（明代）

客星三载出姑苏，翘首南云思转孤。忽尔羊城逢使者，顿然鲛转至明珠。

篇章意气差强在，齿发神明可系无。君道丹砂勾漏好，倘能分贶及凡夫。
病起五首
刘克庄（宋代）

越境迎医伎又穷，残骸奉施与天公。
外庭幸际清明始，内障如囚黑暗中。
贝叶今难开只眼，薰弦昔忝和重瞳。
暮年膝上惟文度，常挈书灯伴乃翁。
东流值雨
韩淲（宋代）

客恨何时了，萧萧雨未晴。异乡无伴处，荒县少人行。

树色巡檐碧，江声绕枕清。且凭閒景物，陶写小诗成。
送黄吉老察院
郭祥正（宋代）

积学久未遇，忠言今可施。请君略细故，吐出胸中奇。

悉救当世弊，自结明主知。不唯振宪纲，进当司鼎彝。

用广财已乏，官冗人愈卑。政宽法不举，将偄边无威。

家家侈声乐，淳源变浇漓。土木绚金碧，佛仙竞新祠。

此乃腹心疾，岂止为疮痍。言者曾未及，虽言多恚私。

苟非大奸邪，恶足求瑕玼。举朝无完人，何以禆明时。

尝读喜似篇，左右皆宜之。乃知荆山璧，天地终不遗。

去垩无变容，诚明达神祗。我方卧岩谷，所友鹿与麋。

感君营从过，枯木春风吹。又如得黄粱，慰我久苦饥。

承诏不敢留，欢言遽暌违。殷勤何以报，报君以芜辞。
考亭陈国器以家醉饷吾友人卓民表民表以饮予
洪迈（宋代）

二年饮水闽中村，忽见玉醴倾蛮尊。
涓涓醍醐灌热脑，耿耿沆瀣明朝暾。
旱尘久涨尘市暗，渴梦欲挽江湖吞。
何人远致双鲤信，知我来扣罗雀门。
不须邀月已清绝，尚恐熨齿当微温。
要从华池吸真液，岂独玄鬓薅愁根。
微茫已识投辖客，娬眉似返当垆魂。
奇功谁续伯伦颂，妙意要与渊明论。
胸中我自有泾渭，笔下君已倾昆仑。
诗成寄与约他日，饮君与我空瓶盆。
后元丰行
王安石（宋代）

歌元丰，十日五日一雨风。

麦行千里不见土，连山没云皆种黍。
水秧绵绵复多稌，龙骨长干挂梁梠。
鲥鱼出网蔽洲渚，荻笋肥甘胜牛乳。
百钱可得酒斗许，虽非社日长闻鼓。
吴儿踏歌女起舞，但道快乐无所苦。
老翁堑水西南流，杨柳中间杙小舟。
乘兴欹眠过白下，逢人欢笑得无愁。
众官饯提舶乐语口号
洪适（宋代）

泰山英誉冠当时，五岭人人说绣衣。平步便应持紫橐，它年何止到黄扉。

迟迟暖日离筵启，渺渺澄江画航归。若问越装无一物，箧中宝唾尽珠玑。
曾达臣挽词二首
杨万里（宋代）

珠冻兰溪水，冰封玉笥山。
是翁元不死，蜕骨此中间。
书尽今存否？仪刑香莫攀。
端令郡博士，陟岵泪班班。
留题仙游寺
魏野（宋代）

将从三峡泛扁舟，先向仙游寺里游。
水石却惊偏怪异，江山狂兴一时休。
集杜句为老母寿三首
项安世（宋代）

禁城春色晓苍苍，花气浑如百合香。
万岁千秋奉明主，南极老人应寿昌。
除夜苦雨
薛嵎（宋代）

华发负沧洲，星霜又一周。
未凭终夜雨，能洗隔年愁。
池草起吟思，树禽栖屋头。
空余壮心在，灯下看吴钩。
春日夫人阁
罗公升（宋代）

君王着意在经帷，无复琼林宴赏时。
从此六宫休斗草，碧纱窗下读毛诗。
秋兴八首·其五
尹耕（明代）

万山环合蔚州城，紫塞连云朔气清。
禾黍岁时供上谷，烽烟日气接神京。
九宫迤逦通军壁，高垒崔嵬列虏营。
稍喜摧锋章节帅，能将俘获谢苍生。
画竹引赠朱白民
黄毓祺（明代）

长风从天来，吹我魂飞飞。飞飞上谒天帝居，天帝问我何所欲，不愿为人愿为竹。

天帝笑曰：咄哉黄生，无乃太痴。竹有何好，而尔愿之。

我不愿截为竿，洞庭日暮淇水寒，大鱼小鱼惨不欢。

我不愿截为杖，雷霆冥冥云荡荡，化龙君山之湖上。

我不愿截为箫，吹之一曲淩紫霄，凤兮凤兮不可招。

我亦不愿王家阿猷肩舆造我下，主客不具神潇洒。

临风箕踞指我云，何可一日无此君。我亦不愿娥皇女英哀哀攀我泣，重瞳驭遥叫不得。

烟深水阔愁云迷，使我至今血泪秋淋漓。朱白民朱白民，愿伊为我一写真，貌我形似兼精魂。

所以愿为竹，不愿复为人。
和李二十七食蛙听蛙二首 其一
吕本中（宋代）

膏香未即输鲑菜，煎和真同食蛤蜊。北人惊叹不下箸，乞与韩公南食诗。
载酒
王安石（宋代）

载酒欲寻江上舟，出门无路水交流。
黄昏独倚春风立，看却花开触地愁。
和应之石涧
张耒（宋代）

麦气朝含露，溪光夕照烟。
斗麋苍角老，雏雉绛毛鲜。
葵折红缯绉，莲香水麝燃。
敢辞幽僻处，直恐负林泉。
缘识
宋太宗（宋代）

津液如泉涌，虚无本不同。
源深知冷暖，根尽一时空。
长汀寄李使君
戴复古（宋代）

在处晚禾熟，经今瘴雾消。
山林无盗贼，道路有歌谣。
人喜逢丰岁，谁知感圣朝。
溪桥闲寓目，鱼鸟亦逍遥。
题白鹤泉
田稹（宋代）

相仪始融结，中有灵岩川。佛现青莲相，山分白鹤泉。

澄清通舜井，湛洁滉尧天。鞠氏留题后，菲才继此篇。
赠甘法曹
张孝祥（宋代）

北岳仙人汗漫游，斯文曾到海边州。谁怜诗礼甘公子，牢落青衫向白头。
初入白石山寄怀杨荆州天培
欧必元（明代）

千层紫气拥云浮，夹道长松径自幽。未论青山怀谢朓，且看黄绢识杨修。

标题绝壁悬天外，名姓磨崖在上头。若道衡阳无过雁，八行谁为寄荆州。
魏昭父惠新刻李西台诸公帖二首
赵蕃（宋代）

翰墨要知真有种，怪来下笔每多姿。
不如家学相传授，玉轴锦囊皆得师。
临平道中用坡老雪中长韵答刘寺簿
胡铨（宋代）

从来无逸为元龟，艰难稼穑诚宜知。
奚为三老冻且馁，不以仁政勤嘘吹。
澹庵野人错料事，苦吟对雪空掀髭。
苏仙漫解赋晓浩，韩子亦徒歌晚澌。
两翁句法岂不好，祗欠鲠语书安危。
先生忍寒踏凛冽，著屐步步如爰丝。
忧民未减胼胝叟，挟纩拥貂吾忍为。
斲水长哦压郊岛，令我玩味终朝持。
肯同侠窟暖金帐，不说庄生姑射肌。
平生浮云睨卿相，往往羞谈蔡克儿。
向来编研国朝事，典刑一一裨明时。
侧闻玉音犹在耳，记录姓名标殿帷。
遄归承明定不日，启沃要领亲凤姿。
莫将篇什助雪虐，好吐忠嘉淳俗漓。
致君宜许尧相稷，活国未惭唐宰墀。
嗟予三黜从此逝，已觉别衲风披披，
扁舟却忆剡溪老，梦寐早逐心旌驰。
古风永祠此囊锦，恶语勿笑吾言卮。
行行自爱保明哲，咄咄贤业追规随。
况复君家有故事，元城先生刘器之。
支大监挽诗
魏了翁（宋代）

四海李南纪，蚤从山斗韩。
耻担兵部米，宁着大夫冠。
人舐黄金笔，天颁白玉棺。
平生一厚字，千古薄夫宽。
赠源桂阁故侯 其三
何如璋（清代）

宾筵酒馔翻新样，乐府笙歌倚旧声。沿习太平唐代舞，诸伶白首说西京。
新昌书座右屏一首
王阮（宋代）

私罪不可有，公罪不可无。
退作陶渊明，进学何易于。
便愿列循吏，宁某为鄙夫。
祸福置不问，吾民其少苏。
嵩山老人告行作六偈送之
释正觉（宋代）

未能老养卧林麓，要乞优恩除发须。
濯足沧浪岁寒事，终来清友石菖蒲。
沽美酒兼太平令·叹世
张养浩（元代）

在官时只说闲，得闲也又思官，直到教人做样看。从前的试观，那一个不遇灾难，楚大夫行吟泽畔，伍将军血污衣冠，乌江岸消磨了好汉，咸阳市干休了丞相。这几个百般，要安，不安，怎如俺五柳庄逍遥散诞。
和林子长韵
袁说友（宋代）

横塘老居士，官意云蹉跎。
归田百顷溪，一目真恒河。
春来几栉沐，昧者时工呵。
惟公独未然，计拙乐且多。
秧针破水面，照景成婆娑。
黄梅雨朝昏，已压前溪荷。
连旬听盆倾，颓空竞嵯峨。
城头望弥漫，湖海环丘坡。
横堤荡如洗，灭没相陂陀。
却闻城南围，千丈一水过。
坚壁了不动，坐胜洪涛波。
佛力与愿力，精意驯蛟鼍。
独此夏日雨，慰公春时蓑。
我方岁事忧，一饱今无何。
乞我黄淤秋，同此天地和。
不然遂弹铗，稍续冯君歌。
荷桥暮坐三首
杨万里（宋代）

池似平铺绿锦横，荷花为纬藻为经。
无端织出诗人像，独立飞桥摘斗星。
游燕子洞放歌
许印芳（清代）

马蹄踏碎冈峦影，路转冥然堕眢井。斗如刺船沧海东，淜滂訇磕闻惊风。

茫茫万古不计愁，多少洪涛汨没悲英雄。入门方拟穷奥秘，物感情迁欲反辔。

彳亍中辍望流川，始见沪江泻澎濞。沪江出巴甸，发源异龙湖。

盘江经阿宁，引泄为尾闾。此间山界划两州，沪水西来湍濑遒。

石岩瓮肚穿窦窖，潜演汩淈安阳侯。连嶂叠崿互攒倚，寂长浮二十里。

鷾鸸高垒当极冲，截江断道愁龙公。大蛟萦天作牛吼，狂飙吹沙石乱走。

五雷奋椎入水凿山脉，壑谷既通，神怪是宅。上有巨蟒吞象积骨成荒丘，南海大士编木为窠坐其头。

下有魔子魔女噏波喷沫戏，灵府三十二将学化身倒垂。

百千万亿降魔杵，影壁之面窊隆诡戾难为言。但见伏羲鳞身女娲蛇躯扬鬐矫首而上奔，兔窟之曲渴饮露，赤虹圆晖成桥跨穹窿。

桥上玉树连蜷，偃蹇疑是月中桂。桥下金庭萧条，清泠疑是广寒宫。

琼楼玉宇不见霓裳羽衣舞，中秋之夕不见轩辕老作东道主。

飘飘忽忽往来齐驾飞云车，却见乌君陪燕女，背飞向啼为一家。

造物造此亦太弄狡狯，乌衣国别开世界。遂令奇境传滇南，慈利县石无人探。

我思筑室深岩里，避兵愿从猗玕子。但恐阴壑多毒雾，夔魖虺𧌒更蟠踞。

人间信有桃源路，鸡犬桑麻在何处？惟看黑浪奔腾向东去。
寻五先生南园旧社答谭子玄
卢龙云（明代）

一代词盟旧结庐，名山何地更藏书。空留野露沾荆棘，无复残篇落蠹鱼。

忆共买邻嗟世远，翻从凿壁爱光馀。谁令故宅更新主，萧瑟西风独怆予。
寄题芦洲
杜范（宋代）

幽人作计筑幽居，傍水为亭手植芦。
何爱世间闲草木，只缘胸次有江湖。
西屿书堂
吴当（元代）

高堂在西屿，积水宜清秋。飞梁接广衍，松竹何翛翛。

草色洲渚净，书声庭户幽。美人水苍佩，公子木兰舟。

及兹且容与，乐哉以忘忧。
閒望
张学贤（清代）

开窗看落日，还似晓迟迟。波动风来后，花残雨过时。

几回闻乳燕，懒去折芳枝。惟对初生月，清辉共映池。
念昔游三首
杜牧（唐代）

十载飘然绳检外，樽前自献自为酬。
秋山春雨闲吟处，倚遍江为寺寺楼。

云门寺外逢猛雨，林黑山高雨脚长。
曾奉郊宫为近侍，分明㩳㩳羽林枪。

李白题诗水西寺，古木回岩楼阁风。
半醒半醉游三日，红白花开山雨中。
用硕夫韵述怀二首
李弥逊（宋代）

黄尘工染寒士裾，造物不与相乘除，
君愁尽写杜陵句，我老欲作嵇康书。
何门真是万人敌，近事不闻三顾庐。
端知驽马峦栈豆，水激自有溟南鱼。
征人归乡
戎昱（唐代）

三月江城柳絮飞，五年游客送人归。

故将别泪和乡泪，今日阑干湿汝衣。
赠陈雨泉方伯
郭谏臣（明代）

薇省流芳锦水春，还家初见二毛新。山中猿鹤时为侣，笔下龙蛇似有神。

戏綵试看莱子孝，典衣无复少陵贫。圣朝耆德方推重，会见安车下紫宸。
台城路 题周雪舫运判万夫人八分遗墨
厉鹗（清代）

使君高会词人处，霜风正凋疏柳。白雪徵歌，青猿授简，不惜连车沽酒。

高情感旧。展翠阁遗函，玉台嘉偶。错落蛟龙，光和体格最清瘦。

人间谪来未久。怅芝田路杳，鸾驭难又。伏氏经传，吴家韵写，空绝才华前后。

红丝小籀。合长供铃斋，异香薰透。梦井凄凉，一编时在手。
阖闾城
蒋遵路（清代）

麋鹿胥台岁几千，小城遗址草芊芊。江林舟楫喧鱼市，水步人家种芋田。

山近荆溪千岫列，地殊茂苑五湖边。倦游踪迹堪投老，七十二峰明眼前。
癸丑九月，六十自慨四首 其一
张之纯（清代）

不埋黄土不黄冠，敢说纲常大节完。父有遗言惭未践，家无恒产幸能安。

同沾雨露商容易，重整乾坤夏靡难。此后未知何景象，任他日月走双丸。
思佳客 纳凉
樊增祥（清代）

出浴轻容隐雪光。双头茉莉玉钗旁。修眉已入横烟谱，润脸羞钗拜月妆。

藤角枕，竹方床。柳丝摇曳水风凉。冰肌玉骨清无汗，消受池荷自在香。
闻苏大养直同李子充游云居作此诗招之
李彭（宋代）

人心各如面，石交定难逢。吾观苏夫子，真有古人风。

自开蒋生径，日望求羊踪。乃携李长吉，上我欧岌峰。

羌山落君手，稍欲吞附庸。练练峰上云，萧萧岩际松。

想当岸纶巾，啸傲惊归鸿。我有浣花竹，隔林闻曙钟。

幽禽发佳响，亦足披心胸。何当小休辔，一尊聊此同。
江上四首
王令（宋代）

风吹平江起长澜，野客坐啸酒在颜。
兴来就上南山观。固应散发游更好，
何用美质加弊冠。
舟发
董嗣杲（宋代）

万愁聚眼底，城下登江船。
江穷渺渺如，身堕栖栖然。
初来情颇渺，既去情尤牵。
纵目入虚空，顺济皆由天。
回思发程艰，时刻多迍邅。
本无镇浮能，意者造物怜。
造物相始终，百岁亦可延。
风花鼓雪霰，飞舞帆幅前。
未行风还严，既离浪更颠。
薄命亦何辜，动自罗惊弦。
逢人不须说，徒招讥孤骞。
醉歌赤壁游，遐眺追坡仙。
吹柳絮（鹧鸪词）
贺铸（宋代）

月痕依约到西厢。曾羡花枝拂短墙。初未识愁那得泪，每浑疑梦奈余香。

歌逢袅处眉先妩，酒半酣时眼更狂。闲倚绣帘吹柳絮，问何人似冶游郎。
二同舍赋鄂城篇见和文高格古端不可及而仙尉王文措辞侈甚可以参诸台符羽檄间复次元韵戏酬
薛季宣（宋代）

生春煖律谁能吹，寸心万里何当驰。威加海内念方国，也思猛士歌云飞。

狂游不识今与古，闉阇便作潭潭府。试凭野叟问吴婆，赐不如回吾与汝。

高高无事幕穹苍，湖天无云湖水茫。吴楚争桑如有顷，东鄂几人全首领。

古时封国今为墟，此心观古应焚如。归欤衲被盖头卧，何妨沸鼎游如鱼。

舌柔长在强于齿，人间万事浑如此。君不见老聃彭祖俱长年，火化仙乘□□烟。
暮春
张耒（宋代）

夜雨轻寒拂晓晴，牡丹开尽过清明。
庭前落絮谁家柳，叶里新声是处莺。
白发生来如有信，青春归去更无情。
便当种秫长成酒，远学陶潜过此生。
简许远元寮
林表民（宋代）

问云从何来，明月翳光景。
须臾忽破散，依旧寒炯炯。
问月何能照，月亦不自领。
云来非我过，云去非我幸。
无心付无事，虽巧不能逞。
幽人起寤叹，婆娑弄清影。
世人有万端，令人发深省。
书适
陆游（宋代）

心清绝欲早，才薄去官多。
月下时闲钓，云边每浩歌。
野堂青草覆，山市白驴过。
也有成功处，新降百万魔。
偈颂一百一十七首
释绍昙（宋代）

亲随弥勒下长汀，一字王书奉化名。
辅国功成归内院，子孙恩被锦衣荣。
虚阁晚凉图
唐寅（明代）

虚阁临溪足晚凉，槛前千斛藕花香。
蔗浆满贮金瓯冷，复有新蒸薄茸霜。
云
韩琦（宋代）

郁郁疑非雾，融融散薄阴。油然天下泽，淡若岭头心。

适意自舒卷，有容谁浅深。朝来殊未起，幽谷閟龙吟。
送人
释文珦（宋代）

澹澹烟波南浦春，临流挥手易沾巾。
啼鹃不解留归客，岸柳偏能送去人。
山居四咏 其二 竹枕
李纲（宋代）

此君劲节傲风霜，高卧尤宜逐客床。雅制颇同琴可荐，莹肤端与玉争凉。

欲凭幻境成佳梦，故使通中贮秘方。富贵功名本何有，觉来犹未熟黄粱。
次韵昌甫 其十三
韩淲（宋代）

仅得从容亦素期，意消心惬恨来迟。相将里舍欢言酒，珍重家庭听说诗。

落佩倒冠非所籍，毁车杀马尚何思。从来鹏鴳夔蚿耳，不怨人之有佚遗。
进敬天图
程叔达（宋代）

自幸躬逢时盛治，人欣官备掌丝纶。
频年馆阁更新进，屡世阶墀作近臣。
忆昔中兴开六位，旋禅历数转双轮。
祯符龙马南江出，宾录台垣北极陈。
端拱时堂时御世，溯源清庙允尊亲。
无为效舜惟恭已，受摄如尧只布仁。
四海群生回泰运，万几一日起黎民。
曾闻洪范平康福，尤守丹书敬胜身。
昨见江湖虽饮马，将来京洛靖烽尘。
吾儒所学惟诚正，稽古钦哉有诫询。
四国八风生万象，九重一语定三辰。
遥祈天鉴纳遗老，抃舞温和浑是春。
访华容孙兆孺山人
宋登春（明代）

江上逢孙楚，山中问鹖冠。秋云玄阁冷，夜雨敝貂寒。

壮发何时变，衰颜此日看。岁华摇落尽，何处有江兰。
得董校理书却寄
陆继辂（清代）

今我不乐思旧游，故人衣袂如浮丘。梦中仿佛见图画，晓日正照铜龙楼。

楼头双成最伤别，一雁翩然下天末。雏鸾幺凤飞入云，惜我幽居抱仙骨。

秋虫促织禽催耕，世间何物堪虚生。玉虬未奉行雨敕，迎风化作双娉婷。

一徵璇宫佐织女，一留寒闺宵顾杵。莫言缣素不相如，万缕从看两心苦。

鹊尾自短银河长，欲往从之渡无梁。珠帘詄荡开天阊，云軿间关低复昂。

巢湖之水秋汪洋，倒影飘落湖中央。湖中有鸟名鸳鸯，锦翼虽倦成文章。

待君筑室笠泽旁，我持作贽登君堂。
琐窗寒
萧允之（宋代）

细雨收尘，轻寒弄日，柳丝掠道。桃边杏处，犹记玉骢曾到。对东风、回首旧游，香销艳歇无音耗。怅佳人、有约难来，绿遍满庭芳草。

愁抱。沈吟久，翠珥金钿，为何人好。回文细字，尘暗当年纤缟。倚阑干、斜阳又西，欢期易失春易老。待何时、再觅珍丛，共把清尊倒。
寄怀二十首
赵蕃（宋代）

雪没东园一径深，频惊饥雀落空林。
疏明自喜山房小，更听哀弦空外音。
送河秘校鬲主簿良原
韩维（宋代）

平时太学客，文藻士林传。
憔翠尚一邑，声名空十年。
风烟长夏始，关塞浊泾前。
莫作归来叹，将军好荐贤。
谢陆伯业通判示淮西小藁
楼钥（宋代）

四海诗名老放翁，遗编俱在迹成空。
忽从淮右传诗卷，近比剑成真父风。
暂向壶头追马援，何当甫里访龟蒙。
江山为助多佳句，莫惜成来寄断鸿。
依韵奉和司徒侍中同赏牡丹
强至（宋代）

按谱新求洛下栽，朱栏围土事深培。
半妆晓日争光照，一笑春风喜竞开。
得地自依孙相合，飞香欲绕邺王台。
绣帘对赏犹嫌远，翦上金盘近酒杯。
山亭落梅用丹山家兄韵
方献夫（明代）

闲来兀坐小朱明，五日眠窝梦不惊。墙角落梅诗未办，山家老妇酿初成。

尚怜半树寒香在，尽放三杯逸兴生。湖上逋仙今不见，花神珍重向人倾。
代书寄尹十一兄杨十六王三
欧阳修（宋代）

并辔登北原，分首昭陵道。
秋风吹行衣，落日下霜草。
昔日憩巩吹，信马行草早。
行行过任村，遂历黄河隩。
登高望河流，汹汹若怒闹。
予生平居南，但闻河浩渺。
停鞍暂游目，茫洋肆惊眺。
并河行数曲，山坡亦萦绕。
甖子与山口，呀险乃天灶。
秤钩真如钩，上下欲颠倒。
虎牢吏当关，讥问名已告。
荥阳夜闻雨，故人留我笑。
明朝已高尘，輤车引旌纛。
传云送主丧，窀穸诣坟兆。
後乘皆辎軿，轮毂相辉照。
辟易未及避，庐儿已呵噭。
午出郑东门，下马仆射庙。
中牟去郑远，记里十余堠。
抵牟日已暮，仆马困米槁。
渐望阊阖门，崛若中天表。
趋门争道入，羁鞅不及掉。
浪墥游九衢，风埃叹何浩。
京师天下聚，奔走纷扰扰。
但闻街鼓喧，忽忽夜复晓。
追怀洛中俊，已动思归操。
为别未期月，音尘一何杳。
因书写行役，聊以为君导。
定风波·次高左藏使君韵
黄庭坚（宋代）

万里黔中一漏天，屋居终日似乘船。及至重阳天也霁，催醉，鬼乘关外蜀江前。
莫笑老翁犹气岸，君看，几人黄菊上华颠？戏马台南追两谢，驰射，风流犹拍古人肩。
送张五员外东归楚州
钱起（唐代）

缨佩不为美，人群宁免辞。杳然黄鹄去，未负白云期。

此别清兴尽，高秋临水时。好山枉帆僻，浪迹到家迟。

他日诏书下，梁鸿安可追。
选官图
许棐（宋代）

排衔累职甚分明，除罢皆由彩色行。纵有黄金无好采，也难平白到公卿。
北窗哦诗因赋二首 其一
陆游（宋代）

二十年来赋远游，一窗又复寄南州。双鹅戏雨陂塘晓，乱叶飘风院落秋。

颜鬓蹉跎愁览镜，江山重复怯登楼。平生事业诗千首，残稿从教处处留。
昭君曲
宋无（元代）

毡城万里风雪寒，妾行虽危汉室安。汉室已安妾终老，妾颜穹庐岂长好。

汉家将相多良策，更选婵娟满宫掖。单于世世求和亲，汉塞自此无风尘。
鄂渚得雨
袁说友（宋代）

江头一夜水鸣艖，江外欢声百万家。
已报主人诗满袖，更夸使者雨随车。
支离田父烟蓑湿，辟易炎官火伞伴。
一望阿瞒狼狈地，村村刺水透针芽。
墨梅
方蒙仲（宋代）

补之敕谥村，简斋致公辅。
未必画惭诗，只为遇不遇。
简邢德允
陆游（宋代）

邢子襟灵旧绝尘，尔来句法更清新。
淡交喜得山栖友，杰作疑非火食人。
岂但仆奴看屈子，直须涂改到生民。
与君两世交情厚，剩欲灯前对角巾。
阮郎归（前题）
姚述尧（宋代）

江村昨夜一枝梅。先传春信回。非烟非雾下瑶台。香风拂面来。

非幕卷，日华开。祥光映上台。安舆从此步天待。君王赐寿杯。
友人俞伯初梦余立县崖飞瀑之下渭日吾缘润曲
汪炎昶（宋代）

事往孰非梦，岂心梦见之。
安右非摧手，胜处真哦诗。
而子以为梦，确固不可移。
竟亦莫能许，鸦影横空陂。
南乡子
仇远（元代）

急雨涨潮头。越树吴城势拍浮。海鹤一声苍竹裂，扁舟。轻载行云压水流。

独倚最高楼。回首屏山叠叠秋。江上数峰人不见，沙鸥。曾识西风独客愁。
寄万州崔使君（令钦）
刘长卿（唐代）

时艰方用武，儒者任浮沈。摇落秋江暮，怜君巴峡深。

丘门多白首，蜀郡满青襟。自解书生咏，愁猿莫夜吟。
游摄山栖霞寺
叶清臣（宋代）

仙峰多灵草，近在东北维。
僧绍昔捨宅，总持尝作碑。
高风一缅邈，废宇亦陵迟。
清泉潄白石，霏雾蒙紫芝。
松萝日萧寂，猿鸟自追随。
游人尠或诣，隐者谁与期。
支郎笃清尚，千里孤云飞。
览古玩青简，寻幽穷翠微。
顾予荷戟守，出宿简书违。
凭师访陈迹，賸作摄山诗。
江行
张嵲（宋代）

南讹溽暑方流汗，北陆凄风已裂肤。
江介寒暄越叵测，袗絺重茧在斯须。
题陈德秀画四季枕屏图五首
潘大临（宋代）

茅瞻竹阁枕回溪，柳外平桥拍水低。
在藻白鱼知鹭下，穿林黄雀觉蝉嘶。
书东坡画郭功父壁上墨竹
黄庭坚（宋代）

郭家髹屏见生竹，惜哉不见人如玉。凌厉中原草木春，岁晚一棋终玉局。

巨鳌首戴蓬莱山，今在琼房第几间。
过端州漫述呈陆老公祖
岑之豹（明代）

过逢父老说崧阳，何武思遐白昼长。公自东甸隆砥柱，民从南国咏甘棠。

莺花四野春风永，桃李千秋湛露香。知是讴吟图不尽，更瞻畏垒祝庚桑。
示湖田庵僧
方逢振（宋代）

千里渴骥奔横川，万松滴翠蜿蜒盘。
我来庐墓分一龛，纸窗摇动卓锡泉。
铸钟{左革右兑}鼓买祭田，云冠雪衲聊结缘。
崑崙石壁蛟龙渊，呵禁守护灵物专。
六根五蕴洗不蠲，山鬼不肯降太颠。
内热正坐饥火煎，睡蛇灭尽方安眠。
君不见沩山禅，刚把铁牛鼻孔穿。
犯人禾稼痛挞鞭，常见迥迥在我前。
又不见高公嵬，天遣妖魔下玉軿。
试我楞壁坚，不知死灰无复燃。
我游诸方三十年，出入无界参人天。
不羡翚飞绀碧捐金钱，不羡高堂会食罗大千，
只羡当年开山祖师贤。
同罗日表下第归至宝应日表议别舟先行叙别江岸酒楼
胡直（明代）

花院移舟近，筑歌落盏迟。谈深征袖湿，非是怨当时。
次道济
彭汝砺（宋代）

吾材未及明时用，来傍师门静养蒙。多病因知妨力学，潜思犹是觊成功。

松心并老凝寒后，玉色相看烈火中。天意欲令更患难，诗辞何必议穷通。
足成梦中
李纲（宋代）

本来佛法无多子，正觉菩提弹指超。谁信曹溪一滴水，流归法海作全潮。
送勉华严见本师
释绍昙（宋代）

秦望山前撞老爷，一拳打得鼻头喎。
衲僧气息都忘了，无复寻香嗅杂华。
爱山堂 其九
蒋之奇（宋代）

我爱通羊好，宗英迥出尘。文章与政事，今复见何人。
题王才臣南山隐居六咏·松庵
杨万里（宋代）

与花不同色，与竹元同德。
风月偏相寻，携手清凉国。
访梅值雪示觉慈升老
林季仲（宋代）

林峦出没晚云低，旋放寒梅照浅溪。
雪意殷勤解留客，不教归马识东西。
缘识
宋太宗（宋代）

拊弄声相引，兼能辨五音。
沈思调品切，句度更加吟。
紧慢弦中得，凝情指法深。
精英闲雅澹，停歇世途心。
京师新郑与诸晁兄弟往还前后数诗 其二
吕本中（宋代）

我发日已短，公愁安得长。墙根春荠老，瓶水腊梅香。

侍立无天女，相随有漫郎。平生湖海兴，今夜宿连床。
茉莉花
许景迂（宋代）

自是天上冰雪种，占尽人间富贵香。
不烦鼻观偷馥郁，解使心俱清凉。
南船卖客俱到岸，东道主人容寄廊。
湘春夜月 悼溥西园先生，次黄孝迈韵
吴湖帆（清代）

似留连，御炉香袖凝魂。且入百姓人家，飞燕倚晨昏。

不恨鼎湖龙去，恁蒋山移色，歇浦消春。寄管弦辨索，风流逸响，文采长存。

王孙故国，红牙铁板，深护重门。凤阙龙楼，空过眼、落花杨柳，都付浮云。

相逢不语，镇暗伤、蓬梗无根。怎奈遣，乍听别馆声悽，点泪红豆余痕。
再次阿敌韵寄舒大士兼简微首座 其一
李彭（宋代）

风窗生晚听，雨砌耀宵行。斜柯横吹度，缘阶细草生。

片月悬屋角，婵娟有馀情。世味了无取，虚怀浩难盈。
呈吕使君二首
方回（元代）

中川孤屿称诗才，雁荡龙湫遍赏来。
千骑君侯鸣竞病，五年朋友共敲推。
旧题谢守池边草，新寓逋仙屋角梅。
欲叩吟窗看奇句，不应相遇只衔杯。
次韵周穜惠石铫
苏轼（宋代）

铜腥铁涩不宜泉，爱此苍然深且宽。
蟹眼翻波汤已作，龙头拒且柄犹寒。
姜新盐少茶初熟，水渍云蒸藓未干。
自古函牛多折足。
要知无脚是轻安。
杏殇（杏殇，花乳也，霜翦而落，因悲昔婴，故作是诗）
孟郊（唐代）

冻手莫弄珠，弄珠珠易飞。惊霜莫翦春，翦春无光辉。

零落小花乳，斓斑昔婴衣。拾之不盈把，日暮空悲归。

地上空拾星，枝上不见花。哀哀孤老人，戚戚无子家。

岂若没水凫，不如拾巢鸦。浪鷇破便飞，风雏袅相夸。

芳婴不复生，向物空悲嗟。

应是一线泪，入此春木心。枝枝不成花，片片落翦金。

春寿何可长，霜哀亦已深。常时洗芳泉，此日洗泪襟。

儿生月不明，儿死月始光。儿月两相夺，儿命果不长。

如何此英英，亦为吊苍苍。甘为堕地尘，不为末世芳。

踏地恐土痛，损彼芳树根。此诚天不知，翦弃我子孙。

垂枝有千落，芳命无一存。谁谓生人家，春色不入门。

冽冽霜杀春，枝枝疑纤刀。木心既零落，山窍空呼号。

班班落地英，点点如明膏。始知天地间，万物皆不牢。

哭此不成春，泪痕三四斑。失芳蝶既狂，失子老亦孱。

且无生生力，自有死死颜。灵凤不衔诉，谁为扣天关。

此儿自见灾，花发多不谐。穷老收碎心，永夜抱破怀。

声死更何言，意死不必喈。病叟无子孙，独立犹束柴。

霜似败红芳，剪啄十数双。参差呻细风，噞喁沸浅江。

泣凝不可消，恨壮难自降。空遗旧日影，怨彼小书窗。
伤逝二首 其一
刘攽（宋代）

去水不可还，逝者日已疏。悲忧若沈痾，百药无能除。

英英韶华子，夭夭昔同车。令德其芬芬，佩玉联琼琚。

舟移悼藏壑，天祝嗟愁予。蕙兰秀不实，徒见荆棘墟。

含悽抚众稚，吊影还室庐。高天杳茫茫，日月空居诸。
南郊大礼庆成诗五首·右朝享景灵宫
苏颂（宋代）

惟宋五世，将郊泰玄。
祗若前典，钦崇道尊。
其日吉午，天时薄寒。
钦出斋寝，朝神紫垣。
降辂就次，被龙搢山。
礼荐苍玉，乐歌太安。
酌以琼醴，羞以灵飧。
飙御来格，上诚益虔。
思我基命，系於钦轩。
真祖膺符，锡类贻孙。
皇继其志，受祉弥繁。
炎炎景历，亿万斯年。
送非空晦之二上人归青原
李祁（宋代）

青原山气郁盘纡，去郭连村十里余。
洗钵水香晨粥后，读书灯烬晓钟初。
晴天小阁收摩衲，暖日轻云护苾刍。
愿得明年筋力健，经寻溪路访深居。
舟过三游洞知遂脱兵火矣喜赋
阳枋（宋代）

万里扁舟归自东，干戈满地路难通。
弟兄一榻聊相对，叔侄双头未许同。
峡入三游千太险，水连西蜀百忧空。
家山桃李期堪数，共约花间酌晚风。
逍遥咏
宋太宗（宋代）

我说逍遥理，其如要妙深。
悟来时顷刻，迷者岂通寻。
达即随情遣，真缘不可侵。
从来皆是事，巧拙在人心。
疏山一览亭
曾几（宋代）

青云梯尽得朱栏，不但令人六月寒。
无限江南好山水，庵摩勒果掌中看。
郑唐仲挽词
林亦之（宋代）

三闾未死已招魂，却是狂夫不要论。
谁肯将身缘问道，十年卧病菊花村。
和季长学士绵汉道中作
宋祁（宋代）

一辔澄清暂按州，却因风景独夷犹。
弦残汉月驺前晓，粉叠巴云盖外秋。
持节频年烦出使，富民虚日待封侯。
省纡丽藻嗟行役，正恐才多剩四愁。
休师惠雪笋
郭祥正（宋代）

雪竹生芽玉一簪，北人此味岂尝谙。病中得食胜牛乳，行矣阿难师勿惭。
颂古二十四首
释胜（宋代）

鸡作苍鹰拏鳖鼻，鸭为金翅作狞龙。
空王以此垂洪范，锦上铺花知几重。
酒胡子
卢注（唐代）

同心相遇思同欢，擎出酒胡当玉盘。盘中臲卼不自定，

四座清宾注意看。可亦不在心，否亦不在面，

徇客随时自圆转。酒胡五藏属他人，十分亦是无情劝。

尔不耕，亦不饥。尔不蚕，亦有衣。有眼不能分黼黻，

有口不能明是非。鼻何尖，眼何碧，仪形本非天地力。

雕镌匠意苦多端，翠帽朱衫巧妆饰。长安斗酒十千酤，

刘伶平生为酒徒。刘伶虚向酒中死，不得酒池中拍浮。

酒胡一滴不入眼，空令酒胡名酒胡。
送李绛伯华户曹
郭祥正（宋代）

国士苟微禄，携家千里行。乡关寒食节，邮舍冷猿声。

落日和云尽，离觞与泪倾。衔冤仍送别，何以慰浮生。
满庭芳
何锄翁（宋代）

二气旋还，三宫升降，往来於是无穷。透关神水，铅汞过三峰，返复周流八脉，戊已炼、阴虎阳龙。凝情处，金光朗朗，身外见形容。

灵光，真造化，天机深远，推测难通。算利名酒色，恰似秋风。大道玄炉进火，三田内养出神功。功成后，金书来诏，平步赴瑶宫。
题瑞邸所藏宋文丞相蕉雨琴拓本
孙福清（清代）

竹如意，击已碎。玉带生，交偏耐。《正气歌》成天地晦，半壁江《竟陆沈。

千秋留得孤琴在，庐陵大节照青史，手抚冰弦泪如水。

金瓯堕地缺不完，何况区区桐与梓。岂知忠愤所郁金石开，一弦一柱铿风雷。

冬青树老天水黯，丰城宝气难终埋。移宫换羽惊弹指，流水高《有知己。

遗响销沈六百年，一朝物色归藩邸。我观丞相琴，如见丞相心。

西台恸哭故人远，东《丝竹君恩深。柴市风酸悲绝调，蕉窗雨急凄余音。

七条飒飒森寒玉，古篆苍凉土花绿。谱出天风与海涛，哀音怨乱难终曲。

祇今声价重球琳，三尺焦桐抵万金。澹墨数行留粉壁，夜深仿佛听龙吟。
和谢吏部铁字韵三十四首·纪德十一首
邓肃（宋代）

三吴恶少飞绿耳，杀人如麻壅流水。
余风往往到七闽，鱼烂鸟惊父离子。
纷然回顾作流人，我侯正色聊一嗔。
坐使仓黄万老弱，复歌太平养性真。
百弊纷纷俱杜绝，四境无虞安朴拙。
方信哲夫自成城，不须十仞坚削铁。
雨夜达旦为蛙所聒
宋庠（宋代）

万数鸣蛙暑雨天，此声何必问憎怜。周公忍事肠三斗，寄怒犹烧牡菊烟。
借虚谷太博狂吟十诗韵书怀并呈太博
杨公远（宋代）

幽事知谁可共论，烟浮清晓月黄昏。
吟梅细味逋仙句，植蕙閒黄楚客魂。
暴富小池畦奏乐，安贫陋室席为门。
吾生幸自无荣辱，一任傍人笑作村。
别朱鉴塘老师郊外口占二律 其一
邹元标（明代）

停车郊外寺，重会是何年。数仞宫墙峻，千秋情义偏。

聆音今几席，判袂各风烟。出处真无计，回思亦怆然。
周昉内人图 其七 学书
李俊民（金朝）

数幅云笺自卷舒，试教落笔看何如。休将彤管题闲句，正要班姬续汉书。
夜同李十步月至崔成美家
吕本中（宋代）

伏暑不可去，客帆秋未回。偶携南县李，来访北桥崔。

藤枕风前簟，瓜盘月下杯。十年老怀抱，姑为故人开。
厓门二十首 其二
郭棐（明代）

翟羽鸾绡事已空，碧云沧海思无穷。

石麟埋没藏秋草，黄屋惊尘捲朔风。

箫鼓尚陈今世庙，野花无复赵王宫。

须知此恨消难得，惟有青山似洛中。
赠苏山人
李大儒（清代）

绕屋杉松尽合围，昼眠常自掩荆扉。仍嫌葛老钞方少，却笑桐君识药稀。

乳管静探云湿屦，垂珠自采雪侵衣。年来不入长安市，免得傍人问是非。
赠笔生
熊禾（元代）

东坡咏鼠须，山谷歌猩猩。
微物岂足道，斯文颇关情。
片言斧钺凜，一字华衮荣。
化工运方寸，亦自芒端生。
寄语管城子，所托甚非轻。
杜陵绝句
李白（唐代）

南登杜陵上，北望五陵间。
秋水明落日，流光灭远山。
风入松·危楼古镜影犹寒
张炎（宋代）

危楼古镜影犹寒。倒景忽相看。桃花不识东西晋，想如今、也梦邯郸。缥缈神仙海上，飘零图画人间。
宝光丹气共回环。水弱小舟闲。秋风难老三珠树，尚依依、脆管清弹。说与霓裳莫舞，银桥不到深山。
柳枝词 其二
俞玫（清代）

宫样眉痕占早春，伤心南内更无人。灵和最是新栽种，只解风流不解颦。
废寺
王建（唐代）

废寺乱来为县驿，荒松老柏不生烟。

空廊屋漏画僧尽，梁上犹书天宝年。
赏雪
薛季宣（宋代）

晃朗长江北，天地都无色。扁舟撑短篷，一鸟归飞亟。

遮莫冻凌兢，如人酒量增。鳌山不是照，天地一明灯。